
	Svrha dokumenta
	Zakon o zdravstvenoj zaštiti („Narodne novine“ broj 100/18.) koji je stupio na snagu 01. siječnja 2019. godine uređuje način davanja u zakup poslovnih prostora koji su u vlasništvu domova zdravlja ili domovi zdravlja s istima raspolažu temeljem valjanog dokaza o pravu raspolaganja prostorom a uređuje i mjerodavnost zakupnine u postupcima osnivanja privatne prakse u novom organizacijskom obliku ordinacije. 

Člankom 106. utvrđeno je da dom zdravlja temeljem odluke upravnog vijeća može dati poslovni prostor u zakup pravnim i fizičkim osobama za obavljanje zdravstvene djelatnosti u mreži javne zdravstvene službe, temeljem odluke upravnog vijeća, uz suglasnost osnivača, može poslovni prostor dati u zakup pravnim i fizičkim osobama za obavljanje zdravstvene djelatnosti izvan mreže javne zdravstvene službe, a temeljem odluke upravnog vijeća, uz prethodnu suglasnost osnivača i ministra, može poslovni prostor dati u zakup pravnim i fizičkim osobama za obavljanje nezdravstvene djelatnosti. Ugovorom o zakupu poslovnog prostora iznos zakupnine određuje se sukladno odluci predstavničkog tijela jedinice područne (regionalne) samouprave o kriterijima za određivanje zakupnine za poslovni prostor.
Zdravstveni radnici zaposlenici domova zdravlja, zdravstveni radnici koji obavljaju privatnu praksu na osnovi koncesije u zakupu poslovnog prostora doma zdravlja i zakupci u jedinicama zakupa zahtjev za odobrenje obavljanja privatne prakse u ordinaciji podnose Ministarstvu uz koji su, među ostalim, obvezni priložiti i dokaz o raspolaganju odgovarajućim prostorom. Ukoliko privatnu praksu u ordinaciji nastavljaju obavljati u poslovnom prostoru doma zdravlja, upravno vijeće ustanove primijeniti će kriterije za određivanje zakupnine utvrđene ovom Odlukom.

U slučajevima davanja u zakup poslovnog prostora doma zdravlja za obavljanje zdravstvene djelatnosti u mreži javne zdravstvene službe zdravstvenom radniku koji djelatnost obavlja u privatnoj praksi u prostoru koji nije u vlasništvu doma zdravlja ili kojim dom zdravlja ne raspolaže temeljem valjanog dokaza o pravu raspolaganja prostorom, za obavljanje zdravstvene djelatnosti izvan mreže javne zdravstvene službe i za obavljanje nezdravstvene djelatnosti, nadležno tijelo ustanove provesti će javni natječaj primjenjujući odredbe o određivanju zakupnine, odnosno kriterije utvrđene ovom Odlukom. 

	Predstavnici zainteresirane javnosti koji su dostavili svoje primjedbe, komentare i prijedloge na predloženi Nacrt
	1. Josipa Rodić, dr.med. specijalist obiteljske medicine ispred
    Hrvatske udruge ugovornih ordinacija (HUGGO),
2. mr.sc. Sanja Bekić, dr.med. specijalist obiteljske medicine ispred
    Hrvatske udruge ugovornih ordinacija za Osječko-baranjsku
    županiju (koncesionar u zakupu poslovnog prostora Doma zdravlja
    Osijek), 

3. Sanja Scarpa-Bugarić, dr.med. specijalist obiteljske medicine
    (koncesionar u privatnom prostoru),
4. Radmila Matoša, dr.med. (koncesionar u zakupu poslovnog prostora
    Doma zdravlja Beli Manastir),
5. Kata Viduka, dr.med. specijalist obiteljske medicine (koncesionar u
    zakupu poslovnog prostora Doma zdravlja Beli Manastir),
6. Marin Marinčić, dr.med. (koncesionar u zakupu poslovnog prostora
    Doma zdravlja Osijek), SOM ordinacije i koncesionari Doma
    zdravlja Osijek,
7. Palma Vojnović, dr.med. specijalist obiteljske medicine
    (koncesionar u zakupu poslovnog prostora Doma zdravlja Valpovo),

8. Lenče Kramar, dr.med. specijalist obiteljske medicine (koncesionar
    u zakupu poslovnog prostora Doma zdravlja Osijek),

9. Branka Franjić, dr.med. specijalist obiteljske medicine (koncesionar
    u zakupu poslovnog prostora Doma zdravlja Osijek),

10. Lidija Prlić, dr.med. specijalist obiteljske medicine (koncesionar
      u zakupu poslovnog prostora Doma zdravlja Osijek),

11. Ljiljana Ismić, dr.med. (koncesionar u privatnom prostoru),
12. Blaženka Gregorić, dr.med. specijalist obiteljske medicine
     (koncesionar u zakupu poslovnog prostora Doma zdravlja
      Valpovo), 
13. Nevena Valić Marjanac, dr.med. specijalist obiteljske medicine
      (koncesionar u zakupu poslovnog prostora Doma zdravlja Osijek),

14. Ana Karlak Mahovlic, dr.med. (koncesionar u zakupu poslovnog
      prostora Doma zdravlja Našice),

15. Dunja Ljubičić, dr.med. specijalist obiteljske medicine (zaposlenik
      Doma zdravlja Osijek).

	Primjedbe, komentari i prijedlozi u odnosu na predloženi Nacrt
	Svi podneseni komentari i primjedbe odnose se na visinu mjesečnog iznosa zakupnine za poslovne prostore domova zdravlja koji se daju u zakup a koji se određuju prema površini i zoni u kojoj se poslovni prostor nalazi te umnoškom pripadajućeg koeficijenta namjene prostora - predlaže se iznos zakupnine od 1 kn mjesečno, odnosno u simboličnom iznosu kao mjera zadržavanja liječnika u primarnoj zdravstvenoj zaštiti.

Primjedba na članak 3. Odluke odnosno na površinu poslovnog prostora koji se daje u zakup kao kriterij za izračun zakupnine
- stavlja se u neravnopravan položaj zakupce jer su neki prostori neprimjereno veliki, a nisu cijelom površinom potrebni, no utječu na iznos zakupnine, kvadratura ne bi trebala biti kriterij za određivanje iznosa zakupnine
- cijena zakupa bi trebala biti definirana po m2

Primjedba na članak 5. Odluke, odnosno na zonu u kojoj se poslovni prostor nalazi kao kriterij za izračun zakupnine
- zakup u IV. i V. zoni mora biti znatno manji od onog određenog za prve tri zone ili bi zakupac trebao biti oslobođen zakupnine u ovim zonama  

Primjedba na članak 5., stavak 3. Odluke kako se mjesečni iznos zakupnine za poslovni prostor u kojem se obavlja zdravstvena djelatnost u mreži javne zdravstvene službe umanjuje se za 10% u slučaju da poslovni prostor koriste dva tima u smjenskom radu
- postotak umanjenja bi trebao biti do 50%
Primjedba na članak 6. Odluke kojim je određeno kako zdravstvenom radniku koji obavlja zdravstvenu djelatnost u privatnoj praksi u organizacijskom obliku ordinacije, a koji sukladno ugovoru o provođenju zdravstvene zaštite sklopljenom sa Zavodom obavlja privatnu praksu i u dislociranom poslovnom prostoru na potpomognutom području ili području s razvojnim posebnostima, mjesečni iznos zakupnine za dislocirani poslovni prostor umanjuje se za 10%
- zakupac bi u tom slučaju trebao plaćati zakupninu samo za jednu lokaciju, a za ostale lokalna zajednica radi osiguravanja dostupnosti zdravstvene zaštite ili se zakup u dislociranim ambulantama uopće ne bi trebao plaćati, 
- liječnici ne mogu financijski podnijeti plaćanje zakupa na 2-3 lokaliteta (jedna podnositeljica radi u koncesiji na 3 lokacije i ima 2000 pacijenata- znatno bi joj se povećao mjesečni izdatak s predloženim cijenama)
Primjedba na članak 7. odnosno na koeficijent namjene za nezdravstvenu djelatnost 
-  trebao bi biti veći od 1
- koeficijent namjene ne može biti jednak za obavljanje zdravstvene i  nezdravstvene djelatnosti 

Primjedba na članak 8. koji određuje da u slučaju ponovljenog natječaja upravno vijeće doma zdravlja može odlučiti o raspisivanju novog natječaja s početnim iznosom mjesečne zakupnine umanjenim za 10%
- stimulacija treba biti veća od 10%  

	Razlozi prihvaćanja/neprihvaćanja dostavljenih primjedbi, komentara i prijedloga na predloženi Nacrt
	U postupku izrade Nacrta predmetne Odluke obavljene su konzultacije s nadležnim službama domova zdravlja te su obavljene analize podataka o površinama poslovnih prostora u kojima se obavlja zdravstvena i nezdravstvena djelatnost i prihodima koje su do sada ustanove ostvarivale od zakupnine te Županija od koncesijske naknade. 
Utvrđeno je da je najveći dio poslovnih prostora domova zdravlja u kojima koncesionari obavljaju djelatnost površine do 50 m², 2 medicinsko biokemijska laboratorija, 9 ordinacija, 1 medicinsko biokemijski laboratorij te 1 zubotehnički laboratorij u zakupu je površine od 50 – 100 m², a prostori s površinom većom od 100 m² koriste se uglavnom za obavljanje djelatnosti laboratorijske dijagnostike i ljekarničke djelatnosti. Prema tome su lokacijska zona i površina poslovnog prostora uzeti kao kriteriji za određivanje zakupnine, te u konačnici namjena prostora kao relevantan element za izračun.  
Primjedba na članak 3. ne prihvaća se. 

Smatramo da je površina poslovnog prostora relevantan kriterij za određivanje iznosa zakupnine, nadalje kao kriterij se upotrebljavala i prije izrade ovog Nacrta Odluke te je inače relevantan kriterij za izračun tržišnog iznosa koji se veže za nekretnine.  

Iznos zakupa je definiran po m2 a obračunava se prema površini i zoni u kojoj se poslovni prostor nalazi te umnoškom pripadajućeg koeficijenta namjene. 
Primjedba na članak 5. Odluke ne prihvaća se. 

Nacrt Odluke već predviđa umanjenje iznosa zakupnine uzevši u obzir razvijenost definiranih zona iz članka 4. 

Bez obzira na zonu obavljanja djelatnosti privatni zdravstveni radnik mora imati minimalan broj pacijenata radi ugovaranja sa Zavodom.
Primjedba na članak 5., stavak 3. ne prihvaća se. 

Ukoliko poslovni prostor koriste dva tima u smjenskom radu to podrazumijeva da je poslovni prostor vremenski više u korištenju nego kod samostalnog korištenja jednog tima, što izaziva i povećane troškove.   

Primjedba na članak 6. ne prihvaća se. 

S obzirom da obavljanje djelatnosti u dislociranom poslovnom prostoru izaziva troškove redovnog korištenja i održavanja kao i ostali prostori, te s obzirom da na dislociranim lokacijama liječnici u privatnoj praksi također moraju imati minimalan broj pacijenata radi ugovaranja sa Zavodom, smatramo opravdanim naplatiti iznos zakupnine za takve ambulante uz umanjenje od 10%.
Primjedba na članak 7. ne prihvaća se. 
Jednak koeficijent namjene za obavljanje zdravstvene i  nezdravstvene djelatnosti ne znači izjednačavanje tih djelatnosti.  

Primjedba na članak 8. ne prihvaća se. 

Smatramo da je umanjenje početnog iznosa mjesečne zakupnine za novi natječaj ukoliko se na prvi raspisani natječaj ne javi niti jedan natjecatelj od 10% dovoljna stimulacija. 

Prema Nacrtu Odluke koji se predlaže, a imajući u vidu podatke domova zdravlja o površinama poslovnih prostora svih šest domova zdravlja čiji je osnivač Županija (Osijek, Đakovo, Valpovo, Donji Miholjac, Našice i Beli Manastir) i u kojima trenutno djelatnost obavljaju koncesionari ili zakupci, prihod koji bi domovi zdravlja na godišnjoj razini mogli ostvariti od zakupa iznosio bi znatno manje na godišnjoj razini u odnosu na ukupni godišnji prihod od koncesijske naknade i zakupnine koji je do sada bio ostvaren. 

S obzirom da je Zakonom o zdravstvenoj zaštiti određena obveza županije da organizira i osigura ostvarivanje zdravstvene zaštite na svom području te da je dom zdravlja određen kao nositelj zdravstvene zaštite na primarnoj razini zdravstvene djelatnosti, a uzimajući u obzir prihode koje ostvaruju zdravstveni radnici u obavljanju zdravstvene djelatnosti u privatnoj praksi temeljem ugovora sa Zavodom, u privatnoj praksi na slobodnom tržištu ili pak dobit koja se ostvaruje kod nezdravstvene djelatnosti smatramo opravdanim donošenje kriterija za određivanje zakupnine definirane ovim Nacrtom. Sredstvima ostvarenim po toj osnovi nastojat će se osigurati stabilno poslovanje pa i daljnji razvitak domova zdravlja na području Županije.    



